KOMMISSIONENS AFGØRELSE
af 14. oktober 2011
om Det Forenede Kongeriges anmodning om at acceptere Europa-Parlamentets og Rådets direktiv 2011/36/EU om forebyggelse og bekæmpelse af menneskehandel og beskyttelse af ofrene herfor, og om erstatning af Rådets rammeafgørelse 2002/629/RIA
(meddelt under nummer K(2011) 7228)
(Kun den engelske udgave er autentisk)
(2011/692/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde, særlig artikel 331, stk. 1, og
ud fra følgende betragtninger:
(1)
Europa-Parlamentet og Rådet vedtog den 5. april 2011 direktiv 2011/36/EU om forebyggelse og bekæmpelse af menneskehandel og beskyttelse af ofrene herfor, og om erstatning af Rådets rammeafgørelse 2002/629/RIA (1).
(2)
I medfør af artikel 1 og 2 i protokollen om Det Forenede Kongeriges og Irlands stilling for så vidt angår området med frihed, sikkerhed og retfærdighed, der er knyttet som bilag til traktaten om Den Europæiske Union og traktaten om Den Europæiske Unions funktionsmåde, deltog Det Forenede Kongerige ikke i vedtagelsen af dette direktiv, som ikke er bindende for og ikke finder anvendelse i Det Forenede Kongerige.
(3)
I overensstemmelse artikel 4 i samme protokol meddelte Det Forenede Kongerige ved brev af 14. juli 2011 Kommissionen, at det ønskede at acceptere direktivet -
TRUFFET FØLGENDE AFGØRELSE:
Artikel 1
Direktiv 2011/36/EU anvendes i Det Forenede Kongerige.
Artikel 2
Direktiv 2011/36/EU træder i kraft i Det Forenede Kongerige på dagen for meddelelsen af denne afgørelse.
Artikel 3
Denne afgørelse er rettet til Det Forenede Kongerige Storbritannien og Nordirland.
Udfærdiget i Bruxelles, den 14. oktober 2011.